Hullsag

En hullsag er en roterende type sag hvor taggene tegner sirkulært i sagplanet, og kan eksempelvis festes på en boremaskin. Formen er nesten sylindrisk, men med svak kon slik at den ikke skal sette seg fast. Hullsag foretrekkes over spiralbor og flatfresebor til store hull, særlig når diameteren er over 25 mm, ettersom det gir raskere boring med mindre energiforbruk.

Hullsagen etterlater et hull i arbeidsstykket, og den avsagde delen vil få en sirkulær form. Hullsager kan brukes med senterbor for styring inntill selve hullsagen griper eller uten senterbor. Dersom man ikke benytter senterbor tillater dette den avsagde biten å forbli massiv.

De fleste hullsager har relativt liten høyde i forhold til diameteren, hvilket naturligvis begrenser hvor dypt man kan bore. Det finnes imidlertid noen typer hullsager med større høyde for bruksområder hvor dette er nødvendig.

Hullsager til bærbare boremaskiner fås vanligvis i diametre fra 6 til 130 mm. Det finnes hullsager for å sage ulike materialer som tre, plast og metall. Diamant-hullsager brukes til å bore i murstein, betong, glass og stein.

Spesielle typer 
I tillegg til den vanlige typen hullsag finnes det enkelte spesialtyper.

Justerbar hullsag Justerbare hullsager kommer ofte i sett av tynne sagblad-lignende metallflak og en festeplate med ulike spor. Diameteren på sagbladene kan endres midlertidig ved å strekke eller komprimere bladet og feste det til et utvalgt spor i holderen. På denne måten trenger man færre hullsager for å sage i flere ulike diametre, men man risikerer en mindre brukervennlig løsning ettersom man har mindre kontroll på hvor kjegleformet bladet er, hvilket gjør det lettere å sette sagen fast i arbeidsstykket.

Sirkelskjærer Sirkelskjæreren har gjerne et styrebor i senter og 1, 2 eller 3 tenner som kan plasseres i justerbar avstand fra senter. Dette gjør det mulig å sage presist ut til den diameteren hvor tennene plasseres. Sirkelskjærere brukes gjerne for presise kutt med store diametre.

Fordeler og ulemper 
Fordelen med hullsag er mindre strømforbruk sammenlignet med et massivt bor.

Noen ulemper med hullsag er:
 Boremaskinen som brukes må ha stort moment ved lav hastighet
 Hullsagene har en tendens til å sette seg fast dersom de blir fulle av sagspon eller om de begynner å vandre bort fra senteraksen
 Farten og momentet på boremaskinen kan skade håndleddet på operatøren dersom hullsagen plutselig setter seg fast. En boremaskin med ekstra sidehåndtak bør derfor vurderes, og på svært store hull bør gjerne to personer holde boremaskinen.
 Den utsagde pluggen setter seg ofte fast inni hullet, og kan være vanskelig å få ut. Den må ofte bankes istykker og lirkes ut.
 Noen ganger kan pluggen som sages ut dele seg mens man sager, hvilket kan føre til friksjon, varmgang og brennende lukt. Denne biten må fjernes før man fortsetter å bore.

Diamantboring 
Diamant-hullsager kan brukes i våt- og tørrboring, men er ofte tilpasset den ene bruken. Svært harde materialer som armert betong bør normalt bores med vannkjøling for å ikke ødelegge diamantbelegget. Diamant-hullsager kan bore gjennom fliser, porselen, granitt, marmor, betong og metaller.

Referanser

Eksterne lenker 
 Biltemas veiledning om hullsager

Sager